Dijous comencen els actes commemoratius del centenari del naixement de Santiago Bru i Vidal
09 de novembre 2021

Dijous que ve, 11 de novembre, donaran principi les activitats i actes programats que s'han organitzat des de l'Ajuntament de Sagunt per honrar la memòria del cronista, historiador i poeta Santiago/Jaume Bru i Vidal l'any del centenari del seu naixement. Este dijous, coincidint amb l'aniversari de la seua defunció, es realitzarà un acte commemoratiu en el Centre Cultural Mario Monreal a les 19.00 hores, on es recordarà la seua persona i es recitaran els seus poemes.

L'acte començarà amb el poema _Per a quan retorne, terra meua_, musicalitzat per Eva Gómez i posteriorment serà la benvinguda a càrrec de la periodista d'Onda Cero, María José Gimeno, qui serà la conductora de l'acte. El reconeixement a Bru i Vidal continuarà amb una projecció d'imatges i un recital de poesia, en el qual participaran Antoni Gómez, amb _Ací em teniu_; Roser Furió i Vicent Penya, amb _Evocació del meu poble_; Begonya Mezquita, amb _La nit_; i, per últim, Juan Antonio Millón recitarà _Punta d’un poema encara no escrit._

Després del recital de poemes serà el torn de nou d'Eva Gómez, qui recitarà el poema musicalitzat _Gelada als tarongers_. A continuació, s'entregarà una placa honorífica a la família i intervindran el fill del poeta, Santiago Bru, i l'alcalde de Sagunt, Darío Moreno. L'acte finalitzarà amb el poema musicalitzat _Porxes_, a càrrec d'Eva Gómez.

La regidora de Cultura, Asun Moll, ha indicat que espera que «**siga este l'inici d'un cicle d'activitats per a no oblidar i per a donar encara més a conéixer la figura del desconegut Brui i Vidal, per a molta part de la ciutadania i sobretot d'un sector de mitjana i jove edat. Jo crec que s'ho mereix i quin millor moment per a fer-ho que en el centenari del seu naixement**».

La programació d'actes commemoratius està organitzada des de diverses àrees del Consistori com les delegacions de Cultura, Educació, Turisme, Manteniment i el Gabinet de Promoció del Valencià, així com altres entitats i institucions com el Col·lectiu pel Patrimoni, el Centre Arqueològic o el Arxiu del Camp de Morvedre, entre d’altres.

En este sentit, des de Cultura s'ha programat l'acte d'homenatge a l'escriptor d'este dijous. També hi haurà un cicle de xarrades en el qual el vicepresident de l'Acadèmia Valenciana de la Llengua, Josep Palomero, analitzarà l'obra literària de l'il·lustre saguntí; Carmen Aranegui també ho farà amb la seua figura històrica; i Olga Gargallo aproximarà a la joventut la vida del cronista.

El departament d'Educació ha preparat unitats didàctiques en col·legis i instituts per als cicles d'Educació Infantil, Primària i Secundària que es repartiran durant el mes de desembre als diferents centres educatius del municipi segons el nivell educatiu, de manera que cada unitat abordarà un aspecte sobre la biografia, el poemari i l'obra de Bru i Vidal. En Infantil la unitat serà _Ditets i Gomets_; per a primer i segon cicle de Primària, _Llapis i Colors_; en el tercer cicle de Primària i el primer de Secundària, _Bolígrafs i Retoladors_; mentre que per al segon cicle de Secundària i Batxillerat serà _Ploma estilogràfica_.

El Conservatori farà a finals de març del 2022 la _Ruta musical Bru i Vidal_ amb un recorregut pels enclavaments més significatius de la ciutat lligats a la vida de l'escriptor i en la qual es llegiran els seus poemes al costat de l'actuació i interpretació d'obres per part d'agrupacions musicals del Conservatori de Música Joaquín Rodrigo de Sagunt.

Per part de l'Agència de Promoció del Valencià de la Generalitat, AVIVA, i del Gabinet de Promoció del Valencià de l'Ajuntament de Sagunt es convocarà el Premi d’Auca Jaume Bru i Vidal (1921-2000) al millor projecte que il·lustre la vida i obra de l'historiador i escriptor saguntí, destinat a l'alumnat de tercer cicle de Primària fins a Batxillerat i cicles formatius de la ciutat, les bases de la qual es coneixeran de manera pública pròximament. Així mateix, se celebrarà el 25é Aniversari dels Premis Literaris Bru i Vidal.

Des del departament de Turisme, conjuntament amb el Pla d'Arts Escèniques de Turisme Comunitat Valenciana, s'oferiran els dies 13, 20 i 27 a les 18.00 hores rutes teatralitzades sobre Bru i Vidal en les quals es donarà a conéixer la ciutat a través de la figura d'este historiador i poeta. Totes elles partiran des de l'Oficina de Turisme de la plaça del Cronista Chabret i serà necessària reserva prèvia a través dels telèfons 96 265 58 59, 96 269 04 02 i 637 80 12 66. També es pot trobar més informació en la pàgina web de la delegació de Turisme: [**www.saguntoturismo.com**](http://www.saguntoturismo.com/)

Per la seua banda, el Col·lectiu pel Patrimoni ha iniciat una ruta literària creada i guiada per Olga Gargallo i ha organitzat per al dia 18 una xarrada a càrrec de l'escriptor Antoni Gómez al Consell Agrari. El Centre Arqueològic farà una recopilació i reedició de tots els articles i de les seues publicacions. D'altra banda, l'Arxiu del Camp de Morvedre ha dissenyat la imatge i grafia corporatives del centenari de Bru i Vidal i, amb la col·laboració del departament de Manteniment es col·locarà un mural commemoratiu a l'ascensor de l'aparcament subterrani de la plaça de la Travessa. Antoni Gómez i Olga Gargallo han realitzat amplis estudis i recopilacions de la vida i obra del poeta i historiador que han servit per a diferents publicacions i la Ruta Literària.

![](/media/xibdq0ia/93c-bru-i-vidal.jpg?width=613.3522727272727&height=850)

*   [](http://www.facebook.com/sharer.php?u=https://aytosagunto.es/va/actualitat/dijous-comencen-els-actes-commemoratius-del-centenari-del-naixement-de-santiago-bru-i-vidal/ "Facebook")
*   [](http://twitter.com/share?url=https://aytosagunto.es/va/actualitat/dijous-comencen-els-actes-commemoratius-del-centenari-del-naixement-de-santiago-bru-i-vidal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dijous-comencen-els-actes-commemoratius-del-centenari-del-naixement-de-santiago-bru-i-vidal/ "Linked In")
*   [](mailto:?body=https://aytosagunto.es/va/actualitat/dijous-comencen-els-actes-commemoratius-del-centenari-del-naixement-de-santiago-bru-i-vidal/)